Z A P I S N I K

s 2. sjednice Odbora za dodjelu nagrada Grada Ivanić-Grada održane dana 07. svibnja 2018. godine s početkom u 12,00 sati u Gradskoj vijećnici, Park hrvatskih branitelja 1.

Prisutni članovi Odbora:

1. Javor Bojan Leš - predsjednik
2. Krešimir Golubić - član
3. Ilija Krištić -član
4. Suzana Lovrenščak - članica
5. Slavica Rodić – članica

Ostali prisutni:

1. Laura Sadiković – Viša stručna suradnica za poslove Gradskog vijeća i Gradonačelnika

Laura Sadiković – u ime gradonačelnika koji ju je ovlastio otvorila je sjednicu Odbora za dodjelu nagrada te navodi da će se gradonačelnik, odnosno predsjednik Odbora naknadno priključiti jer je zbog obaveza spriječen sudjelovati od početka sjednice. Konstatiram da je sjednici prisutna potrebna većina članova Odbora te da se mogu donositi pravovaljane odluke.

Dala je na raspravu predloženi dnevni red, te je jednoglasno utvrđen slijedeći

**DNEVNI RED:**

1. Razmatranje i utvrđivanje prijedloga Odluke o dodjeli javnih priznanja Grada Ivanić-Grada za 2018. godinu
2. Razno

Rad po utvrđenom dnevnom redu.

TOČKA 1.

Laura Sadiković navodi da je javni poziv za podnošenje prijedloga kandidata za dodjelu javnih priznanja Grada Ivanić-Grada završen te da je pristiglo 7 prijedloga.

Odbor je odlučio da g. Krištić redom otvara pristigle kandidature.

G. Krištić – podneseni su sljedeći prijedlozi:

- prijedlog kandidature tvrtke Ivanićplast d.o.o. za dodjelu priznanja Grada ili dodjelu godišnje nagrade

- prijedlog kandidature Ivana Kožara za dodjelu godišnje nagrade

- prijedlog kandidature udruge Elektronički računalni klub Ivanić-Grad (ERK) za dodjelu priznanja Grada.

Za sve gore navedene kandidate predlagatelj je g. Krešimir Golubić.

Nadalje:

* Prijedlog dodjele godišnje nagrade Grada Ivanić-Grada, predlagatelj je Odbor za hrvatske branitelje Grada Ivanić-Grada, a predloženi Zajednica udruga proizašlih iz Domovinskog rata Grada Ivanić-Grada
* Prijedlog dodjele godišnje nagrade Grada Ivanić-Grada ili priznanja Grada udomiteljici Centra za socijalnu skrb gđi. Ljerki Bajzek-Špehar, predlagatelj je Centar za socijalnu skrb.
* Prijedlog za g. Dražena Derifaja da se posmrtno dodjeli nagrada za životno djelo ili priznanje Grada Ivanić-Grada, predlagatelj je gđa. Radojka Šporer
* Prijedlog za dodjelu priznanja Grada g. Goranu Lešu, predlagatelj: Hrvatski časnički zbor Ivanić-Grad, Udruga hrvatskih vojnih invalida Domovinskog rata Ivanić-Grad, Udruga hrvatskih dragovoljaca Domovinskog rata 91. Otok Ivanić, Udruga hrvatskih branitelja dragovoljaca Domovinskog rata – ogranak Ivanić-Grad, Udruga roditelja poginulih branitelja Otok Ivanić, Povijesna postrojba Ivanić-Grada – 10. satnija Ivanić
* Udruga Škrlet Moslavina predlaže za dodjelu godišnje nagrade g. Mirka Fodora
* Prijedlog za nagradu za životno djelo za g. Dubravka Pavkovića, predlagatelj Mali princ
* ZUDR-a predlaže za dodjelu godišnje nagrade Zapovjedništvo hrvatskog ratnog zrakoplovstva OS RH
* prijedlog za dodjelu nagrade za životno djelo za prof. Skrbina

Članovi predlažu da se prvo odluči u koju kategoriju će se svrstati kandidati koji su predloženi za godišnju nagradu ili za priznanje Grada.

Gđa. Rodić predlaže da se prvo krene od dodjele nagrada za životno djelo.

G. Krištić – predloženi Dubravko Pavković je osnivač udruge Mali princ, osobno ga poznaje te se izuzima od odlučivanja.

Gđa. Rodić – uz dužno poštovanje što je gospodin radio i radi, smatra da nema elemenata za dodjelu nagrade za životno djelo jer je potrebna posebna težina za tu nagradu. Još ima vremena i prilike i ne kaže da s vremenom gospodin neće zaslužiti navedenu nagradu.

G. Golubić – drugi kandidat za nagradu za životno djelo je g. Dražen Derifaj posmrtno. Osnivač MRK Ivanić 1952. godine, radio na osnivanju rukometnih klubova u Kutini, Novoselcu, Okešincu, Dugom Selu, Garešnici i Ludini. Prvi je tajnik Rukometnog podsaveza Ivanić-Grad i ostala postignuća.

Gđa. Rodić – kada je g. Dražen Derifaj umro?

G. Golubić – rođen je 1935., a zadnja aktivnost navedena u životopisu je 1972. godine.

Gđa. Rodić – nije li to prevelik vremenski period od ostvarenih postignuća do danas. Zašto mu prije nije dodijeljena nagrada?

G. Golubić – slaže se da je preveliki vremenski period protekao od njegove aktivnosti.

G. Leš – navodi da je podnio prijedlog za dodjelu nagrade za životno djelo za Vjekoslava Skrbina, prof. glazbene teorije u miru i likovni umjetnik koji nakon rada u Srednjoj školi Ivan Švear gdje je radio kao profesor glazbeno-teoretskih predmeta nastavlja svoj likovni talent te ostvaruje brojne izložbe svojih likovnih djela u Ivanić-Gradu, Sisku, Jastrebarskom, Kloštar Ivaniću, Krašiću, Daruvaru i drugim mjestima.

Nakon kraće rasprave članovi Odbora su se složili da žele dodatno razmotriti pristigle prijedloge za nagradu za životno djelo.

G. Krištić – Zajednica udruga proizašlih iz Domovinskog rata Grada Ivanić-Grada čiji je predsjednik Goran Leš predlažu za dodjelu godišnje nagrade Zapovjedništvo hrvatskog ratnog zrakoplovstva OS RH zbog višegodišnjeg sudjelovanja u aktivnosti na Memorijalu Rudolfa Perešina.

Dalje navodi, udruga Škrlet predlaže Mirka Fodora za dodjelu godišnje nagrade koji je svojim aktivnostima značajno doprinio promociji turističke ponude Grada Ivanić-grada i popularizaciji autohtone moslavačke sorte vina škrlet.

Centar za socijalnu skrb podnosi prijedlog za udomiteljicu gđu. Ljerku Bajzek-Špehar za dodjelu godišnje nagrade ili priznanja Grada.

G. Golubić – obzirom da se njena djelatnost odnosi na socijalnu skrb primjereno je da joj Centar za socijalnu skrb dodjeli neku nagradu. Navodi da ne može pronaći poveznicu s Gradom.

G. Golubić – 4. prijedlog je prijedlog za godišnju nagradu predlagatelja Odbora za hrvatske branitelje Grada Ivanić-Grada, a predlaže se Zajednica udruga proizašlih iz Domovinskog rata Grada Ivanić-Grada (ZUDR-a).

Gđa. Rodić – sve navedeno čime se ZUDR-a bavi jest ono zbog čega su i osnovani.

G. Golubić – navodi da je slijedeći prijedlog za dodjelu godišnje nagrade Ivan Kožar. Najveće nagrade je dobio prošle godine i to hrvatska i međunarodna priznanja. Već ga prozivaju mladi Tesla te ga povezuju uz Ivanić-Grad čime pridonosi promociji Grada kao Grada inovacija. Smatra ga se jednim od najvećih hrvatskih genijalaca među svojim generacijama.

G. Krištić - osvojio je 1. mjesto na međunarodnom sajmu mladih u Nurnbergu još kada je bio dječak.

Gđa. Rodić – navodi da prijedlog Ivana Kožara ima težinu za dodjelu godišnje nagrade.

G. Golubić – navodi da je njegov prijedlog za godišnju nagradu i tvrtka Ivanićplast d.o.o. jer su u 2017. godini najveći izvoznik na području Grada Ivanić-Grada. Stalan im je rast zaposlenosti i prihoda.

G. Krištić – navodi da misli da su za mladog Ivana Kožara jednoglasno suglasni da mu se dodjeli godišnja nagrada Grada, za tvrtku osobno govori da nije za dodjelu tvrtki zbog drugih okolnosti, a to je zadovoljstvo radnika, visina plaće, visina primanja i sve ostalo. Jako je loš standard zaposlenih te stog sa socijalnog stajališta ne bi bilo pošteno.

G. Golubić – navodi da je točno da plaće radnika nisu visoke, ali upravo zbog toga je mala izlazna cijena proizvoda te stoga radnici nemaju visoke plaće.

G. Krištić – to ne znači da radnici ne mogu imati veće plaće. Primjer u Hrvatskoj su drogerije, primjerice DM ili Lidl.

G. Golubić – Lidl u Hrvatskoj u opće ne plaća porez, to je razlika. I sve ono što bi platili za porez isplaćuju radnicima.

G. Leš – predlaže da se društvo Ivanićplast predloži za nagradu Zagrebačke županije, isto kao i obrt Tomić.

G. Golubić – navodi da onda Grad podnese prijedlog za dodjelu priznanja Zagrebačke županije za društvo Ivanićplast.

G. Leš – navodi da se dodjeljuju dvije godišnje nagrade. Za godišnju nagradu određuje se g. Ivan Kožar što su se svi članovi jednoglasno usuglasili, a za drugu godišnju nagradu predlaže g. Fodora obzirom na njegov veliki angažman i promidžbu Grada Ivanić-Grada, a ukoliko dobije nagradu zasigurno će nastaviti i više promovirati Grad.

Svi članovi su se usuglasili da se godišnja nagrada dodjeli Ivanu Kožaru i Mirku Fodoru.

G. Leš – još je potrebno dodijeliti priznanja Grada.

G. Golubić - prvi prijedlog za dodjelu priznanja Grada je prijedlog predlagatelja Hrvatski časnički zbor Ivanić-Grad, Udruga hrvatskih vojnih invalida Domovinskog rata Ivanić-Grad, Udruga hrvatskih dragovoljaca Domovinskog rata 91. Otok Ivanić, Udruga hrvatskih branitelja dragovoljaca Domovinskog rata – ogranak Ivanić-Grad, Udruga roditelja poginulih branitelja Otok Ivanić, Povijesna postrojba Ivanić-Grada – 10. satnija Ivanić, predlažu Gorana Leša, predsjednika Zajednice udruga proizašlih iz Domovinskog rata Grada Ivanić-Grada.

G. Leš – odmah se izuzimam od donošenja odluke.

Gđa. Rodić – na jednoj od prošlih sjednica Odbora smo zauzeli stav da onaj tko je trenutno u Gradskom vijeću ne može biti dobitnik nagrade Grada.

G. Krištić - navodi da se slaže s gđom. Rodić i da je tako dogovoreno. Navodi da je on bio ponukan dodijeljenom nagradom g. Željku Brezovečkom i onda su svi kritizirali i zato bolje nikoga tko je trenutno u politici ne treba nagrađivati.

Svi članovi su se usuglasili da se ne dodjeljuju nagrade osobama koje su trenutno aktivne u politici Grada Ivanić-Grada.

G. Golubić – navodi da je on predlagatelj priznanja Grada za Elektronički računalni klub Ivanić-Grad jer su jedna od najpoznatijih udruga što se tiče računalstva i elektronike na području Grada, a ove godine su postigli brojne uspjehe, županijske i državne izložbe.

G. Leš – jedini je problem što su oni u sukobu unutar udruge Zajednice tehničke kulture i ERK jer se stalno javlja sukob oko novaca. Slaže se da ERK zaslužuje priznanja oko postignuća, ali bi mogao nastati sukob zbog Zajednice tehničke kulture. Predlaže da se jedna godišnja nagrada dodjeli ERK-u i Ivanu Kožaru, obzirom da je Ivan Kožar član ERK-a.

Gđa Rodić – navodi da su uspjesi Ivana Kožara samostalni, a ne dio kluba.

G. Leš – predlaže da onda ostanu pri svom stavu da da se Ivanu kožaru dodjeli godišnja nagrada, a da se ERK-u dodjeli priznanje Grada.

Svi članovi su se jednoglasno složili.

Sadiković – navodi da u skladu s prethodno rečenim Odbor zaključuje da priznanja Grada dobivaju Hrvatsko ratno zrakoplovstvo, gđa. Ljerka Bajzek-Špehar, ZUDR-a i ERK; godišnje nagrade g. Ivan Kožar i g. Mirko Fodor te nagradu za životno djelo prof. Vjekoslav Skrbin.

Svi članovi su jednoglasno potvrdili navedeno te Odbor za izbor i imenovanje jednoglasno usvaja sljedeći

Z A K LJ U Č A K

I.

Odbor za dodjelu nagrada Grada razmatrao je prijedloge za dodjelu javnih priznanja za 2018. godinu**.**

II.

Odbor za dodjelu nagrada Grada utvrđuje prijedlog Odluke o dodjeli javnih priznanja Grada Ivanić-Grada za 2018. godinu koji će se uputiti na usvajanje Gradskom vijeću Grada Ivanić-Grada.

III.

Ovaj Zaključak stupa na snagu danom donošenja.

TOČKA 2.

Nije bilo rasprave.

Dovršeno u 13:15 sati.

Zapisnika sastavila Predsjednik Odbora

Laura Sadiković Javor Bojan Leš, dr.vet.med.